16મી મે 2014 ભારતીય રાજકારણ અને લોકસભા ચૂંટણી માટે એક ઇતિહાસ અંકિત કરી ગયો છે. પહેલું તો દેશમાં પહેલીવાર પૂર્ણ બહુમતિ સાથે કોંગ્રેસ સિવાયના અન્ય કોઇ પક્ષે સરકાર બનાવી છે, તો બીજું કદાચ ભારતની લોકસભાની ચૂંટણીના ઇતિહાસમાં એવું પહેલીવાર બની રહ્યું છેકે વિપક્ષ પદે બેસવા માટે એવી એકપણ પાર્ટી નથી કે જેની પાસે યોગ્યતા રહી હોય. આજે દેશભરમાં જ નહીં પરંતુ વિદેશમાં પણ મોદીએ જે સુનામી લાવી છે, તેની ચર્ચા થઇ રહી છે, મોદી હંમેશા પોતાની દરેક સભમાં કોંગ્રેસમુક્ત ભારતની વાત કરતા હતા અને તેમણે એ સિદ્ધ પણ કરી બતાવ્યું. જે પ્રકારના આંકડા આ વખતના ચૂંટણી પરિણામમાં બહાર આવ્યા છે, તેને જોઇને એ ચોક્કસપણે કહી શકાય કે મોદીએ દેશને કોંગ્રેસમુક્ત ભારત બનાવી દીધો છે. પરંતુ આ સાથે જ એ પણ કહી શકાય કે ક્યાંકને ક્યાંક કોંગ્રેસ દ્વારા કેટલીક એવી ભૂલો કરી દેવામાં આવી હતી, જો એ ભૂલો તેમણે ના કરી હોત તો આટલો મોટો રકાસ થયો ન હોત. તો કોંગ્રેસે તેની એક એવી આદતનો પરચો આપ્યો હતો, જે તેઓ દરેક ચૂંટણી વખતે નરેન્દ્ર મોદીને લઇને કરતા આવે છે.